ΓΡΑΠΤΗ ΕΡΩΤΗΣΗ E-3184/95 υποβολή: Arthur Newens (PSE) προς την Επιτροπή (29 Νοεμβρίου 1995)

Θέμα: Aντίκτυπος του Συστήματος Πληροφοριών Schengen στο δικαίωμα κυκλοφορίας υπηκόοων τρίτων κρατών στην Ευρωπαϊκή Κοινότητα

Φαίνεται ότι υπάρχει άμεση αντίφαση ανάμεσα στις διατάξεις της Συμβάσεως για την Εφαρμογή της Συμφωνίας του Schengen και το δικαίωμα σε ελεύθερη κυκλοφορία βάσει της νομοθεσίας της Ευρωπαϊκής Ενώσεως, καθόσον ο ορισμός της εννοίας «αλλοδαπός» βάσει του άρθρου 1 της Συμβάσεως για την Εφαρμογή της Συμφωνίας του Schengen ως «οιοσδήποτε ο οποίος δεν είναι υπήκοος κράτους μέλους των Ευρωπαϊκών Κοινοτήτων» δεν προβαίνει σε οιαδήποτε παραπομπή για υπηκόους τρίτων κρατών οι οποίοι απολαύουν δικαιωμάτων ελευθέρας κυκλοφορίας βάσει της νομοθεσίας της Ευρωπαϊκής Ενώσεως. Ο ως άνω ορισμός και μόνον, από κοινού με τις συνέπειες των διατάξεων περί του Συστήματος Πληροφοριών Schengen, φαίνεται ότι συνιστά σαφή παραβίαση της νομοθεσίας της ΕΕ περί ελευθέρας κυκλοφορίας.

Δύναται η Επιτροπή να επιβεβαιώσει ότι όσον αφορά την νομοθεσία της ΕΕ η έναρξη της ισχύος της Συμβάσεως για την Εφαρμογή της Συμφωνίας του Schengen την 1η Ιουλίου 1995 δεν θα επιτρέπει αφ' εαυτής την επιβολή περιορισμών στα ήδη υφιστάμενα δικαιώματα ελευθέρας κυκλοφορίας των οποίων απολαύουν υπήκοοι τρίτων κρατών βάσει των ευρωπαϊκών συνθηκών; Ποία μέτρα προτίθεται να λάβει η Επιτροπή για να εμποδίσει την επιβολή αυτών των περιορισμών που αντιβαίνουν στην νομοθεσία της ΕΕ;

Συμπληρωματική Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3184/95 και E-3185/95 (25 Ιουνίου 1996)

Τα ζητήματα που θίγει το αξιότιμο μέλος του Κοινοβουλίου αποτέλεσαν το αντικείμενο εμπεριστατωμένης εξέτασης τόσο στο πλαίσιο της ομάδας Schengen (όπου η Επιτροπή συμμετέχει ως παρατηρητής) όσο και στο πλαίσιο των διαπραγματεύσεων για το σχέδιο σύμβασης σχετικά με τον έλεγχο των προσώπων κατά τη διάβαση των εξωτερικών συνόρων των κρατών μελών ((Έγγραφο COM (93) 684, ΕΕ αριθ. C 11 της 15.1.1994. )) το οποίο υποβλήθηκε από την Επιτροπή βάσει του τίτλου VI της Συνθήκης για την Ευρωπαϊκή Ένωση. Η Επιτροπή είναι πλέον σε θέση να διαβιβάσει στο αξιότιμο μέλος του Κοινοβουλίου τα αποτελέσματα των εργασιών.

Στο πλαίσιο της Ένωσης, οι συζητήσεις κατέληξαν στην υιοθέτηση αρχής για μη εγγραφή, στον κοινό κατάλογο αλλοδαπών που περιλαμβάνονται στο ευρωπαϊκό σύστημα πληροφόρησης με σκοπό τη μη χορήγηση άδειας εισόδου, των υπηκόων τρίτων χωρών οι οποίοι εμπίπτουν στο κοινοτικό δίκαιο περί ελεύθερης κυκλοφορίας των προσώπων. Το εν λόγω κείμενο, το οποίο έγινε αποδεκτό από τα 15 κράτη μέλη, αφού επιβεβαιώνει την προαναφερθείσα αρχή, ορίζει ότι «πάντως, (όσον αφορά τα αναφερόμενα στο σημείο αυτό πρόσωπα), τα οποία απολαμβάνουν του κοινοτικού δικαιώματος, το ονοματεπώνυμό τους μπορεί να αναγραφεί στον κοινό κατάλογο εφόσον οι προϋποθέσεις μιας τέτοιας αναγραφής είναι συμβιβάσιμες με το κοινοτικό δίκαιο». Προβλέπεται επίσης ότι «εάν διαπιστωθεί ότι ένα πρόσωπο το οποίο είναι εγγεγραμμένο στον κοινό κατάλογο ανεπιθύμητων προσώπων, απολαμβάνει του κοινοτικού δικαιώματος, η αναγραφή αυτή δεν μπορεί να διατηρηθεί εκτός και αν είναι συμβιβάσιμη με το κοινοτικό δίκαιο. Εάν αυτό δεν συμβαίνει, το κράτος μέλος που προέβη στην αναγραφή λαμβάνει όλα τα απαραίτητα μέτρα για τη διαγραφή των στοιχείων του ενδιαφερομένου προσώπου από τον προαναφερθέντα κατάλογο ανεπιθυμήτων.

Όσον αφορά τον κοινό κατάλογο ανεπιθύμητων προσώπων που περιλαμβάνεται στο σύστημα πληροφόρησης Σένγκεν, η ομάδα Σένγκεν, σε δήλωση εγκριθείσα από την εκτελεστική της επιτροπή της 18 Απριλίου 1996, υιοθέτησε κατά λέξη τη λύση που δόθηκε στο πλαίσιο της Ένωσης.

Από την πλευρά της, η εκτελεστική επιτροπή Σένγκεν σημείωσε δήλωση της Επιτροπής, παρεμφερή προς εκείνη που υποβλήθηκε στο πλαίσιο των συζητήσεων στο επίπεδο της Ένωσης, στην οποία ορίζεται ότι η «αναγραφή προσώπου, το οποίο απολαμβάνει του κοινοτικού δικαιώματος, στον κοινό κατάλογο ανεπιθύμητων προσώπων δεν είναι συμβιβάσιμη με το κοινοτικό δίκαιο εκτός και αν ο ενδιαφερόμενος θεωρείται ότι συνιστά σοβαρή, παρούσα και πραγματική απειλή για τη δημόσια τάξη και ασφάλεια του κάθε συμβαλλόμενου μέρους».